### Beslutningstema

Det skal besluttes, om der skal meddeles dispensation til at ændre altanbelægningen fra træbrædder til flisebelægning på adressen [adresse], 6792 Rømø. Boligen er en del af feriecenteret Enjoy Resorts Rømø, og beslutningen vil derfor være præcedensdannende for administrationen af lokalplanen fremover.

### Sagsfremstilling

Ejer af ejendommen [adresse] har søgt om tilladelse til at ændre den eksisterende bræddebelægning på altanen til granitfliser. Ansøgningen er begrundet med, at eksisterende træblægning er angrebet af råd, og for at imødegå dette i fremtiden ønskes en mere vejrbestandig og vedligeholdelsesfri belægning etableret i stedet.

Ejendommen er omfattet af lokalplan nr. 235, som i § 7.1 bestemmer, at udhuse, småbygninger, mindre bygningsdele og facadedele skal være ens for alle bygningerne.

Det har været praksis, at evt. ændringer i bygningernes ydre forelægges ejerforeningen, som dermed kan fremkomme med bemærkninger for eller imod det ansøgte, så fremtidig vedligehold eller ændringer foretages ens i hele foreningen.

Dette har også været tilfældet her, hvor ejerforeningen har fremsendt indsigelser imod det ansøgte grundet tvivl om konstruktionens bæreevne, samt et ønske om en fortsat ensartethed i bebyggelsen.

Det er forvaltningens vurdering, at den fortsatte ensartethed i bebyggelsens materialer er vigtig for at opretholde det samlede, arkitektoniske udtryk. Ved at åbne op for andre materialer end de eksisterende, øges risikoen for at mindre ændringer kan påvirke det samlede udtryk af bebyggelsen og dermed svække arkitekturen og sammenhængen i området.

Da det er en stor, ensartet bebyggelse, hvor det af lokalplanen fremgår, at bygningernes udtryk og oplevelse skal være ens, hvor der kan forventes en del fremadrettede sager omkring ønskelige ændringer hertil, foreslås kompetencen til at afgøre sager af denne karakter tillagt til administrativ afgørelse efter høring af Ejerforeningen.

### Lovgrundlag

Planloven

### Fagchefen for Plan og Udvikling indstiller,

at der meddeles afslag til det ansøgte, og

at forvaltningen fremadrettet bemyndiges til administrativt at afgøre sager om ydre fremtræden på Enjoy Resort.

### Beslutning

Indstillingen godkendt.

Øystein Gregersen deltog ikke i mødet.